გოდფრი ჰაუნსფილდი

სერ გოდფრი ნიუბოლდ ჰაუნსფილდი (ინგლ. Sir Godfrey Newbold Hounsfield; დ. 28 მარაშინათუთა, 1919, სატონ-ონ-ტრენტი, ნოტინგემშირი, ინგლისი — ღ. 12 მარაშინათუთა, 2004, კინგსტონ-აპონ-ტემსი, ლონდონი, ინგლისი) — ინგლისარი ელექტროტექნიკოსი, დიაგნოსტიკური ტექნიკაშ კომპიუტერული ტომოგრაფიაშ გოვითარაფაშ გეშა გინოჩეს ნობელიშ პრემია ფიზიოლოგაშ დო მედიცინაშ დარგის 1979 წანას. ჰაუნსფილდიქ პრემია მიპალუ ობჟათე აფრიკალი-ამერიკალი ფიზიკოსი ალან კორმაკიწკჷმა ართო. ჰაუნსფილდიშ ჯოხონობაშ რე ჰაუნსფილდიშ შკალა ნამუთ გიმირინუაფჷ კომპიუტერულ ტომოგრაფიას.

ბიოგრაფია
გოდფრი ჰაუნსფილდიქ დებადჷ 1919 წანაშ 28 მარაშინათუთას, ნოტინგემშირიშ ოფუტე სატონ-ონ-ტრენტის, ფერმერეფიშ ფანიას. გურაფულენდჷ ნიუარკ-ონ-ტრენტიშ გრამატიკაშ სკოლას, სოდეთ ფიზიკათ დო არითმეტიკათ დეინტერესჷ. სკოლაშ თებაშ უკულ, მაჟირა მოსოფელიშ ლჷმაშ დოჭყაფაშახ ჰაუნსფილდიქ ქაკათ ბრიტანეთიშ ოურდუმე-ოჰეერე ძალეფს რეზერვისტო. ლჷმაშ თებაშ უკული ჰაუნსფილდი გურაფულენდჷ ლონდონიშ ელექტროტექნიკაშ კოლეჯის. 1949 წანას ჰაუნსფილდიქ მუშობა ქიდიჭყჷ ბრიტანულ ტრანსნაციონალურ კონგლომერატის EMI, Ltd.-ის. ჸათაქ მუშობაშ ბორჯის ჰაუნსფილდიქ დარსხუ კომპიუტერული ტომოგრაფიაშ ტექნოლოგია. 1970-იან წანეფიშ დაჭყაფუშე კომპიუტერული ტომოგრაფიაშ გიმორინაფა დიჭყეს ომედიცინე პრაქტიკას. დუდშე ტომოგრაფია ხვალე დუდიშ არსებენდჷ, 1975 წანას ჰაუნსფილდიქ ეიოგჷ რსხულიშ ტომოგრაფი ხოლო. გოდფრი ჰაუნსფილდი რდჷ ნობელიშ პრემიაშ, უილიამ ექსნერიშ მენდალიშ, ჰოვარდ პოტსიშ მენდალიშ, მალარდიშ პრემიაშ, დადელიშ მენდალიშ დო პრემიაშ ლაურეატი. 1976 წანაშე ჰაუნსფილდი რდჷ ბრიტანეთიშ იმპერიაშ ორდენიშ კომანდორი დო 1981 წანაშე რაინდი-ბაკალავრი. 1986 წანას ჰაუნსფილდიქ პენსიაშა მიდართჷ დო მუშ ჸუდეს მანწყუ კერძო ლაბორატორია. გოდფრი ჰაუნსფილდიქ ღურუ 2004 წანაშ 12 მარაშინათუთას, 84 წანერქ.

რესურსეფი ინტერნეტის
 გოდფრი ჰაუნსფილდი Nobelprize.org-ის
 გოდფრი ჰაუნსფილდი ენციკლოპედია ბრიტანიკას

კატეგორია:ინგლისარეფი
კატეგორია:ინგლისარი მენცარეფი
კატეგორია:ნობელიშ პრემიაშ ლაურეატეფი
კატეგორია:ნობელიშ პრემიაშ ლაურეატეფი ფიზიოლოგაშ დო მედიცინაშ დარგის
კატეგორია:ინგლისარი ნობელიშ პრემიაშ ლაურეატეფი
კატეგორია:დუნაბადი 1919
კატეგორია:ნაღურა 2004